

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในส่วนงาน
ของสำนักงานสัญญาธรรมศักดิ์เพื่อประชาธิปไตย พ.ศ. ๒๕๕๙**

-----------------------------

โดยที่เป็นการสมควรกำหนดอำนาจหน้าที่และการแบ่งส่วนงานภายในสำนักงานสัญญาธรรมศักดิ์เพื่อประชาธิปไตย

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๒ ของข้อบังคับมหาวิทยาลัยธรรมศาสตร์ ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราว
การประชุมครั้งที่ ๙/๒๕๕๙ เมื่อวันที่ ๑๙ กันยายน ๒๕๕๙ จึงออกประกาศดังต่อไปนี้

ข้อ ๑. ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในส่วนงานของสำนักงานสัญญาธรรมศักดิ์เพื่อประชาธิปไตย พ.ศ. ๒๕๕๙”

ข้อ ๒. สำนักงานสัญญาธรรมศักดิ์เพื่อประชาธิปไตย ประกอบด้วย ๔ ส่วนงาน ตามข้อ ๑๒
ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์
พ.ศ. ๒๕๕๙

ข้อ ๓. **สำนักงานเลขานุการ** มีอำนาจหน้าที่เป็นหน่วยงานสนับสนุนและให้บริการแก่ส่วนงานของสำนักงานสัญญาธรรมศักดิ์เพื่อประชาธิปไตย โดยตอบสนองให้ทุกภาระกิจหลักของทุกส่วนงานบรรลุเป้าหมายตามแผนงานประจำปี ดูแลการใช้จ่ายงบประมาณให้เป็นไปตามประมาณการรายจ่าย ภายใต้กฎระเบียบ
ที่เกี่ยวข้อง บริหารจัดการเงินงบประมาณให้เหมาะสม สอดคล้องและคล่องตัวกับแผนงานที่อาจต้องเปลี่ยนแปลงไปตามสถานการณ์และความจำเป็นของส่วนงาน รวมทั้ง ให้บริการคำปรึกษา ข้อแนะนำและวิธีแก้ไขปัญหา
ที่ถูกต้องสอดคล้องกับระเบียบที่เกี่ยวข้อง

สำนักงานเลขานุการ แบ่งหน่วยงานภายใน ออกเป็น ๑ งาน คือ

(๑) **งานบริหารงานทั่วไป** มีอำนาจหน้าที่ดำเนินการให้บริการด้านธุรการ ด้านบริหารโครงการตามแผนงาน และแผนประมาณการรายจ่าย ด้านจัดหา จัดซื้อจัดจ้าง ด้านการเบิกจ่ายเงินประเภทต่าง ๆ และทำรายงานการใช้จ่ายเพื่อส่งลงบัญชีที่กองบริหารการคลังกลุ่มภารกิจ ให้เป็นไปตามระเบียบต่าง ๆ ที่เกี่ยวข้อง
ด้านบริหารบุคลากรของส่วนงานสำนักงานสัญญาธรรมศักดิ์เพื่อประชาธิปไตย โดยดูแลการขาด การลางานประเภทต่าง ๆ การประเมินผลการปฏิบัติงาน การเลื่อนขั้น การพัฒนาศักยภาพบุคลากร สิทธิต่าง ๆ ที่พึงได้รับ
ให้เป็นไปตามระเบียบการบริหารบุคคลที่เกี่ยวข้อง

ข้อ ๔. **ศูนย์ประชาธิปไตยและพลเมือง** มีอำนาจหน้าที่เป็นหน่วยงานเพื่อฝึกอบรม ค้นคว้าวิจัย และบริการสังคม โดยมีวัตถุประสงค์ในการจัดการฝึกอบรม และส่งเสริมวิชาการที่เกี่ยวข้องกับแนวคิดในเรื่องประชาธิปไตย ความเสมอภาค และการปกครองโดยนิติกรรม ตลอดทั้งการวิจัยและให้บริการสังคม และการลงทุนหรือร่วมทุนเพื่อพัฒนาหรือใช้ประโยชน์ในผลงานวิจัย หรือทรัพย์สินทางปัญญาที่เกิดจากกิจกรรมของศูนย์

ข้อ ๕. **ศูนย์ต่อต้านการทุจริตคอร์รัปชันแห่งมหาวิทยาลัยธรรมศาสตร์** มีอำนาจหน้าที่เป็นหน่วยงานที่ศึกษา วิจัย โดยติดตามและตรวจสอบนโยบายของโครงการต่าง ๆ ที่มีแนวโน้มในการทุจริตคอร์รัปชันเพื่อเสนอมาตราการป้องกัน และปราบปราม รวมถึงมาตราการทางกฎหมายและมาตราการทางสังคม เป็นศูนย์ประสานงานและสร้างเครือข่ายในการต่อต้านทุจริตคอร์รัปชัน ส่งเสริมการศึกษาค้นคว้า การสร้างองค์ความรู้ในการต่อสู้กับการทุจริตคอร์รัปชัน และส่งเสริมค่านิยมที่ดีในการสร้างเสริมภูมิคุ้มกันเพื่อปลอดจากการทุจริตคอร์รัปชัน

ข้อ ๖. **ศูนย์ศึกษาเพื่อการพัฒนาท้องถิ่น** มีอำนาจหน้าที่เป็นศูนย์กลางเชื่อมโยงและบูรณาการบุคลากรของมหาวิทยาลัยธรรมศาสตร์ที่มีความสนใจด้านการพัฒนาท้องถิ่น ผลิตและสร้างองค์ความรู้ใหม่เกี่ยวกับการพัฒนาท้องถิ่น นำความรู้การพัฒนาท้องถิ่นมาเผยแพร่สู่สังคม

ข้อ ๗. ให้ศูนย์ศึกษาเพื่อการพัฒนาท้องถิ่น ที่จัดตั้งขึ้นตามคำสั่งมหาวิทยาลัยธรรมศาสตร์
ที่ ๔๔๗/๒๕๕๕ เรื่อง การจัดตั้งศูนย์ศึกษาเพื่อการพัฒนาท้องถิ่น โดยอาศัยอำนาจตามพระราชบัญญัติมหาวิทยาลัยธรรมศาสตร์ พ.ศ. ๒๕๓๑ เป็นส่วนงานตามประกาศนี้

ให้โอนบรรดากิจการ ทรัพย์สิน งบประมาณ และรายได้ ตลอดจนผู้ปฏิบัติงานของหน่วยงานตามวรรคหนึ่งมาเป็นของสำนักงานสัญญาธรรมศักดิ์เพื่อประชาธิปไตย ตามประกาศนี้

ทั้งนี้ ตั้งแต่บัดนี้เป็นต้นไป

 ประกาศ ณ วันที่ ๒๙ กันยายน พ.ศ. ๒๕๕๙

 (ศาสตราจารย์ ดร.สมคิด เลิศไพฑูรย์)

 อธิการบดีมหาวิทยาลัยธรรมศาสตร์



**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในส่วนงาน
ของสำนักงานสัญญาธรรมศักดิ์เพื่อประชาธิปไตย (ฉบับที่ ๒) พ.ศ. ๒๕๖๒**

-----------------------------

โดยที่เป็นการสมควรปรับปรุงการกำหนดอำนาจหน้าที่และการแบ่งส่วนงานภายในสำนักงานสัญญาธรรมศักดิ์เพื่อประชาธิปไตย

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๒ ของข้อบังคับมหาวิทยาลัยธรรมศาสตร์ ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราว
การประชุมครั้งที่ ๑/๒๕๖๒ เมื่อวันที่ ๒๘ มกราคม ๒๕๖๒ จึงออกประกาศดังต่อไปนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในส่วนงานของสำนักงานสัญญาธรรมศักดิ์เพื่อประชาธิปไตย (ฉบับที่ ๒) พ.ศ. ๒๕๖๒”

**ข้อ ๒** ให้ยกเลิกความในข้อ ๓ และข้อ ๔ แห่งประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในส่วนงานของสำนักงานสัญญาธรรมศักดิ์เพื่อประชาธิปไตย พ.ศ. ๒๕๕๙
และให้ใช้ความต่อไปนี้แทน

“ข้อ ๓ **สำนักงานเลขานุการ** มีอำนาจหน้าที่เป็นหน่วยงานสนับสนุนและให้บริการแก่ส่วนงานของสำนักงานสัญญาธรรมศักดิ์เพื่อประชาธิปไตย โดยตอบสนองให้ทุกภาระกิจหลักของทุกส่วนงานบรรลุเป้าหมายตามแผนงาน

สำนักงานเลขานุการ แบ่งหน่วยงานภายใน ออกเป็น ๒ งาน คือ

(๑) **งานบริหารงานทั่วไป** มีอำนาจหน้าที่ดำเนินการด้านธุรการ การเงิน บัญชี งบประมาณและพัสดุ การประชาสัมพันธ์และเผยแพร่ข้อมูลข่าวสาร

(๒) **งานบริการวิชาการและวิจัย** มีอำนาจหน้าที่ดำเนินการด้านแผนงาน ประกันคุณภาพ บริการวิชาการ และวิจัย

ข้อ ๔ **ศูนย์ประชาธิปไตยและพลเมือง** มีอำนาจหน้าที่เป็นหน่วยงานเพื่อฝึกอบรม ค้นคว้าวิจัย และบริการสังคม โดยมีวัตถุประสงค์ในการจัดการฝึกอบรม และส่งเสริมวิชาการที่เกี่ยวข้องกับแนวคิดในเรื่องประชาธิปไตย ความเสมอภาค และการปกครองโดยนิติกรรม และด้านสตรี เยาวชน และครอบครัวศึกษา ตลอดทั้งการวิจัยและให้บริการสังคม และการลงทุน หรือร่วมทุนเพื่อพัฒนาหรือใช้ประโยชน์ในผลงานวิจัย
หรือทรัพย์สินทางปัญญาที่เกิดจากกิจกรรมของศูนย์”

ทั้งนี้ ตั้งแต่บัดนี้เป็นต้นไป

 ประกาศ ณ วันที่ ๑๒ กุมภาพันธ์ พ.ศ. ๒๕๖๒

 (รองศาสตราจารย์ เกศินี วิฑูรชาติ)

 อธิการบดี